**Μοριοδότηση κριτηρίων για το διδακτικό έτος 2024-2025 για απόσπαση εκπαιδευτικών σε ΣΜΕΑΕ & Τμήματα Ένταξης της ΔΔΕ Δυτικής Θεσσαλονίκης**

Για τις αποσπάσεις των εκπαιδευτικών σε ΣΜΕΑΕ, ΕΕΕΕΚ και Τμήματα Ένταξης της Διεύθυνσης Δευτεροβάθμιας Εκπαίδευσης Δυτικής Θεσσαλονίκης πρέπει οι αιτούντες να πληρούν τουλάχιστον μία (1) από τις παρακάτω προϋποθέσεις:

α) Είναι κάτοχοι πιστοποιητικού παρακολούθησης σεμιναρίων ετήσιας επιμόρφωσης-εξειδίκευσης στην ΕΑΕ από Πανεπιστήμια ή από αναγνωρισμένους κρατικούς φορείς που εποπτεύονται από το Υπουργείο Παιδείας και Θρησκευμάτων, αποδεδειγμένης διάρκειας τουλάχιστον τετρακοσίων (400) ωρών.

β) Έχουν προϋπηρεσία τουλάχιστον ενός διδακτικού έτους στις ανωτέρω δομές και προγράμματα.

γ) Είναι γονείς παιδιών με ποσοστό αναπηρίας 67% και άνω.

δ) Είναι κάτοχοι πιστοποιητικού παρακολούθησης σεμιναρίων επιμόρφωσης-εξειδίκευσης στην ΕΑΕ από Πανεπιστήμια ή από αναγνωρισμένους κρατικούς φορείς που εποπτεύονται από το Υ.ΠΑΙ.Θ.

**ΕΠΙΣΗΜΑΝΣΗ I:** Οι αιτούντες απόσπαση θα πρέπει μαζί με την αίτησή τους να προσκομίσουν και τα απαραίτητα δικαιολογητικά που επικαλούνται (πιστοποιητικά, βεβαιώσεις προϋπηρεσίας, γνωμάτευση σε ισχύ πρωτοβάθμιας ή δευτεροβάθμιας υγειονομικής επιτροπής ή Ανώτατης Στρατού, Ναυτικού, Αεροπορίας Υγειονομικής Επιτροπής (ΑΣΥΕ, ΑΝΥΕ, ΑΑΥΕ) ή Κέντρου Πιστοποίησης Αναπηρίας (ΚΕ.Π.Α) και ό,τι απαιτείται κατά περίπτωση).

Για τα κριτήρια μοριοδότησης εφαρμόζονται τα ισχύοντα στη Γενική Εκπαίδευση όπως ορίζονται στο άρθρο 28, παρ. 2α, του Ν.4186/2013 (ΦΕΚ193/τ.Α΄/17-09-2013) και συνυπολογίζονται στα ανωτέρω κριτήρια και τα παρακάτω:

1. **συνολική υπηρεσία, που αποτιμάται αυξητικά ως ακολούθως:**

α) μια (1) μονάδα για κάθε έτος από 1 έως 10 έτη υπηρεσίας,

β) μιάμιση (1,5) μονάδα για κάθε έτος από 10 και άνω έως και 20 έτη,

γ) δυο (2) μονάδες για κάθε έτος υπηρεσίας από 20 έτη και άνω,

**2) συνυπηρέτηση**, που αποτιμάται με δέκα (10) μονάδες,

**3) εντοπιότητα**, που αποτιμάται με τέσσερις (4) μονάδες,

**4) οι οικογενειακοί λόγοι**, που αποτιμώνται ως εξής:

* Οι έγγαμοι εκπαιδευτικοί λαμβάνουν τέσσερις (4) μονάδες. Ίδιο αριθμό μονάδων λαμβάνουν και οι διαζευγμένοι ή σε διάσταση γονείς εκπαιδευτικοί στους οποίους έχει ανατεθεί νόμιμα η επιμέλεια (αποκλειστική ή από κοινού) άγαμων ανήλικων ή σπουδαζόντων παιδιών (φυσικών, θετών ή αναγνωρισμένων).
* Οι εκπαιδευτικοί σε χηρεία λαμβάνουν δώδεκα (12) μονάδες αν έχουν παιδί που είναι άγαμο ανήλικο ή σπουδάζει, άλλως λαμβάνουν τέσσερις (4) μονάδες.
* Οι άγαμοι εκπαιδευτικοί λαμβάνουν έξι (6) μονάδες, εφόσον έχουν παιδί που είναι άγαμο ανήλικο ή σπουδάζει.
* Μονάδες τέκνων λαμβάνουν οι εκπαιδευτικοί ως εξής: πέντε (5) μονάδες για το πρώτο, έξι (6) για το δεύτερο και οκτώ (8) για το τρίτο παιδί (φυσικό, θετό ή αναγνωρισμένο) και δέκα (10) μονάδες για κάθε ένα από τα υπόλοιπα παιδιά, εφόσον αυτά είναι άγαμα ανήλικα ή σπουδάζουν.
* Μονάδες γάμου και τέκνων λαμβάνουν και οι εκπαιδευτικοί που έχουν συνάψει σύμφωνο συμβίωσης.

**5)** **Σοβαροί λόγοι υγείας**:

α. των ίδιων των εκπαιδευτικών, των παιδιών ή των συζύγων τους (μονάδες 5 για ποσοστό αναπηρίας 50-66%, μονάδες 20 για ποσοστό 67-79% και μονάδες 30 για ποσοστό 80% και άνω),

β. των γονέων των ίδιων των εκπαιδευτικών (και όχι των συζύγων τους) που είναι δημότες από διετίας και διαμένουν σε δήμο της περιοχής όπου ζητείται η απόσπαση, (μονάδα 1 για ποσοστό αναπηρίας 50-66% και μονάδες 3 για ποσοστό 67% και άνω),

γ. αδελφών τους με ποσοστό αναπηρίας 67% και άνω, εφόσον έχουν με δικαστική απόφαση την επιμέλειά τους (δικαστικοί συμπαραστάτες), (μονάδες 5).

|  |
| --- |
| **ΕΠΙΣΗΜΑΝΣΗ Ι**: Για την απόδειξη του ποσοστού αναπηρίας των τριών ως άνω περιπτώσεων απαιτείται εν ισχύ γνωμάτευση Πρωτοβάθμιας ή Δευτεροβάθμιας υγειονομικής επιτροπής ή Κέντρου Πιστοποίησης Αναπηρίας (ΚΕ.Π.Α), που εκδίδεται βάσει του Ενιαίου Κανονισμού Προσδιορισμού Ποσοστού Αναπηρίας, όπως ισχύει κάθε φορά ( άρθρο 7 του Ν.3863/2010).  **ΕΠΙΣΗΜΑΝΣΗ ΙΙ**: Για τις τρεις προηγούμενες περιπτώσεις των σοβαρών λόγων υγείας η μοριοδότηση δεν γίνεται προσθετικά εντός της ίδιας κατηγορίας στην περίπτωση που συντρέχει λόγος μοριοδότησης σε περισσότερα του ενός συγγενικά άτομα. |

δ. Η θεραπεία για εξωσωματική γονιμοποίηση (μονάδες 3). Τη μοριοδότηση αυτή λαμβάνουν και οι σύζυγοι των εκπαιδευτικών. Για την απόδειξη του κριτηρίου αυτού απαιτείται βεβαίωση από Ειδικό Κέντρο Εξωσωματικής Γονιμοποίησης δημόσιου ή ιδιωτικού.

**6) Λοιποί λόγοι**

Οι σπουδές του εκπαιδευτικού (μεταπτυχιακές ή για απόκτηση άλλου τίτλου Ανώτατου Ιδρύματος) σε σχολή που εδρεύει σε διαφορετικό Καλλικρατικό δήμο από αυτόν όπου ανήκει οργανικά (2 μονάδες). Οι μονάδες αυτές χορηγούνται για τον Καλλικρατικό Δήμο που βρίσκεται η σχολή όπου φοιτά ο εκπαιδευτικός κατά τον προβλεπόμενο χρόνο της φοίτησής του.

**ΕΠΙΣΗΜΑΝΣΗ:** Τα στοιχεία που δηλώνονται στις ανωτέρω αιτήσεις έχουν την έννοια της υπεύθυνης δήλωσης, με βάση τα οριζόμενα στο άρθρο 8 του Ν.1599/86 και ψευδής δήλωση συνεπάγεται κυρώσεις που προβλέπονται από την παράγραφο 6 του άρθρου 22 του ίδιου νόμου.

**Αποσπάσεις κατά προτεραιότητα**

Οι ανήκοντες σε ειδική κατηγορία μετάθεσης θα εξετασθούν πρώτοι, συγκρινόμενοι μεταξύ τους με κριτήρια τον αριθμό των μορίων τους.

**α.** Στην κατηγορία αυτή υπάγονται οι εκπαιδευτικοί που εμπίπτουν στις διατάξεις του άρθρου 13, του Π.Δ. 50/96, όπως τροποποιήθηκε με το αρ.55 του ν.4653/2020 (Α΄12), της παρ. 8 του άρθρου 1 του Ν. 3194/2003 (Α’ 227), του άρθρου 17 του N. 3402/2005 (Α’ 258), των παρ. 1, 2 & 3 του άρθρου 6 του Ν. 3454/2006 (Α΄ 75) και του άρθρου 52 του Ν. 4115/2013 (Α΄24), όπως αντικαταστάθηκε από την παρ. 2, του άρθρου 39, του Ν. 4403/16 (Α’ 125).

**β.** Είναι νεοδιόριστοι εκπαιδευτικοί που ανήκουν στις ειδικές κατηγορίες μετάθεσης της παρ.1, του αρ.13, του ΠΔ50/96 (Α΄45), ή έχουν οι ίδιοι ή οι σύζυγοί τους ποσοστό αναπηρίας 75% και άνω, ανεξαρτήτων παθήσεων ή έχουν τέκνα με αναπηρία 67% και άνω, ανεξαρτήτως παθήσεων [παρ. 5, του αρ.62, του Ν.4589/(Α΄13), όπως αντικαταστάθηκε με το αρ. 42, Ν.4722/2020 (Α΄177). Για την απόδειξη του ποσοστού αναπηρίας λαμβάνεται υπόψη γνωμάτευση Κέντρου Πιστοποίησης Αναπηρίας (ΚΕ.ΠΑ.)

Για την απόδειξη των παραπάνω λαμβάνονται υπόψη τα εξής:

1. λόγω ασθένειας, εκτός από τις Γνωματεύσεις των ΚΕ.Π.Α. λαμβάνονται υπόψη και Γνωματεύσεις Πρωτοβάθμιας, Δευτεροβάθμιας Υγειονομικής Επιτροπής καθώς και Ανώτατης Στρατού, Ναυτικού, Αεροπορίας Υγειονομικής Επιτροπής (ΑΣΥΕ, ΑΝΥΕ, ΑΑΥΕ). Οι παραπάνω Γνωματεύσεις (Δευτεροβάθμιας Υγειονομικής Επιτροπής καθώς και ΑΣΥΕ, ΑΝΥΕ, ΑΑΥΕ) ισχύουν για ένα (1) έτος από την έκδοσή τους, εάν σε αυτές δεν αναφέρεται η διάρκεια ισχύος τους.
2. λόγω πολυτεκνίας το **Πιστοποιητικό Οικογενειακής Κατάστασης.** Στις περιπτώσεις διαζευγμένων ή άγαμων γονέων απαιτείται πιστοποιητικό απ’ όπου να προκύπτει σε ποιους έχει ανατεθεί η επιμέλεια των ανήλικων τέκνων (Δικαστική απόφαση ή συμβολαιογραφική πράξη διαζυγίου, επικυρωμένη από το Δικαστήριο με επικυρωμένο ιδιωτικό συμφωνητικό ρύθμισης επιμέλειας των παιδιών).

**ΕΠΙΣΗΜΑΝΣΗ:** Εφόσον ικανοποιηθεί αίτηση απόσπασης εκπαιδευτικού σε Σ.Μ.Ε.Α.Ε. ή Τ.Ε. δεν θα εξετάζεται αίτηση απόσπασης που έχει υποβληθεί για Διαπολιτισμικά Σχολεία ή για σχολεία εντός Π.Υ.Σ.Δ.Ε.